## La neteja contractada pel Consell d’àrees industrials afectades per la riuada continua avançant amb una execució de més del 80 %

*** Després de la retirada de vehicles i voluminosos, les labors es troben en la fase de recollida d’estris xicotets dels vials i la rentada de voreres
* Les brigades especialitzades estan operatives en un total de 18 àrees industrials i ja se n’han finalitzat 13**

Les labors de neteja contractades pel Consell, a través d’Ivace+i, d’accessos i vials de les àrees industrials afectades per la riuada continuen avançant a bon ritme i es troben executades a més del 80 %.

Després d’una primera fase de retirada de vehicles, llots, arrossegaments i voluminosos, que va començar el 9 de novembre passat, els quals impedien l’accés a les àrees i a les naus industrials, les tasques se centren ara en la retirada d’apilaments xicotets de fang i d’estris que depositen les mateixes empreses en els vials i la rentada de carrers per a recuperar el seu aspecte inicial.

D’esta manera, la maquinària pesant i la necessària per a les tasques d’apartar cotxes, necessàries en les primeres setmanes, s’estan retirant progressivament i s’està treballant amb vehicles com ara dúmpers i giratòries i amb equips de rentada, hidrorentadores i camions escombradors, entre els quals s’inclou la màquina tritó. Les brigades especialitzades es troben operatives en 18 àrees empresarials i se n’han finalitzat un total de 13.

La consellera d’Innovació, Indústria, Comerç i Turisme, i presidenta d’Ivace+i, Marián Cano, ha subratllat la importància d’estes labors “per a recuperar com més prompte millor les condicions i els accessos en les àrees industrials i que les empreses puguen reprendre la seua activitat”.

Cano ha assenyalat que, després de les inundacions del 29 d’octubre, “una de les prioritats és la reactivació dels espais empresarials, perquè són motor econòmic i d’ocupació dels municipis”.

**Àrees industrials**

Fins ara s’han iniciat les actuacions de neteja en un total de 31 àrees industrials que han suposat la mobilització d’un màxim de 25 brigades especialitzades, prop de 100 vehicles i més de 100 operaris.

Entre estes tasques, es continua avançant en l’Oliveral de Riba-roja de Túria; Sector 2A, UE 15 i UE 18 d’Albal; Vereda Sud i Vereda Nord de Beniparrell; El Bony de Catarroja; el polígon industrial de Massanassa; La Mina, La Pasqualeta i L’Estació de Paiporta; el polígon industrial de Benetússer; l’àrea empresarial de Sedaví; Cotes, Pepe Miquel, Copal i Nucli, d’Algemesí, i en la zona empresarial d’Alfafar.

Entre els polígons ja finalitzats es troben San Francisco, Carrascal Oest, Carrascal Est i El Polió, de Beniparrell; Camí la Marjal d’Albal; l’àrea industrial d’Horno de Alcedo; Sòl Industrial A de Quart de Poblet; El Coscollar, El Pou i La Lloma, d’Aldaia, i Sector 14, Casanova i Parc Logístic de València a Riba-roja de Túria.

**Actuacions emergència**

Cal recordar que estes actuacions s’emmarquen en el contracte d’emergència d’Ivace+i per a la neteja de les àrees industrials afectades per la riuada, que està permetent facilitar i recuperar de nou l’accés dels treballadors a empreses, pimes i naus industrials i agilitzar així la reactivació dels negocis.

Unes labors a les quals cal sumar altres mesures contractades per Ivace+i i la Conselleria d’Innovació, Indústria, Comerç i Turisme, com la posada en marxa de transport gratuït per als treballadors d’àrees industrials de l’Horta Sud i del polígon Juan Carlos I d’Almussafes, la contractació d’agents de proximitat industrial i les ajudes directes per un import de 100 milions d’euros per a empreses i comerços afectats per la riuada.

Fecha: 13/12/2024